IMF-ECB ยืนยันกรีซชำระคืนหนี้กว่า 6 พันล้านยูโรแล้ว
IMF-ECB ยืนยันกรีซชำระคืนหนี้กว่า 6 พันล้านยูโรแล้ว
21 ก.ค. 2558

กองทุนการเงินระหว่างประเทศ (IMF) และธนาคารกลางยุโรป (ECB) ยืนยันว่า กรีซได้ชำระคืนหนี้จำนวนทั้งสิ้น 6.25 พันล้านยูโรแล้ว
โดยนายเจอร์รี ไรซ์ โฆษก IMF เปิดเผยในแถลงการณ์ว่า กรีซได้ชำระคืนหนี้ค้างชำระจำนวนราว 2 พันล้านยูโรแก่ IMF แล้วเมื่อวานนี้  ดังนั้น กรีซจึงไม่มีหนี้ค้างชำระกับ IMF อีกต่อไป
ขณะเดียวกัน ECB ได้ยืนยันว่ากรีซได้ชำระคืนหนี้สิน รวมทั้งดอกเบี้ยแก่ ECB แล้ว
ทั้งนี้ กรีซมีหนี้ค้างชำระกับ IMF จำนวน 2.05 พันล้านยูโร ขณะที่มีกำหนดต้องชำระคืนหนี้พร้อมดอกเบี้ยจำนวนทั้งสิ้น 4.2 พันล้านยูโรแก่ ECB เมื่อวานนี้
กรีซได้ชำระคืนหนี้สินดังกล่าว โดยใช้เงินกู้ระยะสั้นวงเงินราว 7 พันล้านยูโร ซึ่งสหภาพยุโรป (EU) ได้ตัดสินใจเมื่อสัปดาห์ที่แล้วในการปล่อยกู้ให้แก่กรีซเพื่อจัดการวิกฤตทางการเงินของประเทศ
อินโฟเควสท์ แปลและเรียบเรียง